Fyns Politi leder efter tre mænd, der menes at stå bag et overfald i Vollsmose ved Odense fredag aften kort før midnat.

Her blev en 19-årig mand truet til at aflevere sine penge, sit dankort og koden til dankortet, og i den forbindelse blev han stukket med en kniv.

Det oplyser Fyns Politi.

»Offeret blev stukket i maven og fik et overfladisk sår. Han blev kørt på skadestuen og blev undersøgt, men er sendt hjem igen,« siger vagtchef Hans Jørgen Larsen.

Den unge mand blev overfaldet i et grønt område i Vollsmose, efter at han havde parkeret sin bil bag Granparken.

Gerningsmændene er ifølge politiets oplysninger cirka 20 år gamle og 170 til 180 centimeter høje. En af dem var iført en rød jakke, en anden var iklædt en sort jakke, mens den tredje bar sort tøj og en kasket.

»De menes at have talt arabisk, og de havde arabisk udseende,« siger vagtchef Hans Jørgen Larsen.

Eventuelle vidner kan kontakte Fyns Politi på 114 eller 66141448.

/ritzau/